মহেন্দ্র সিংহ ধোনি সেই ‘মিডাস রাজা’কে মনে করিয়ে দিচ্ছেন। যা ধরেন, তাতেই সোনা ফলান তিনি। দু’ বছরের নির্বাসন কাটিয়ে আইপিএল-এর একাদশ সংস্করণে ফিরেছে চেন্নাই সুপার কিংস। প্রত্যাবর্তনেই চ্যাম্পিয়ন সিএসকে। সানরাইজার্স হায়দরাবাদকে দাঁড়াতে না দিয়ে চেন্নাই সুপার কিংসকে চ্যাম্পিয়ন করলেন ওয়াটসন।   

এই বিষয়ে অন্যান্য খবর

ট্রফি চেন্নাইয়ের, ওয়াটসনের ব্যাটে ধোনিই ‘মুকদ্দর কা সিকান্দর’


সিএসকে চ্যাম্পিয়ন হওয়ার পরে বেরিয়ে আসছে কতগুলো তথ্য। ক্রিকেট এর সঙ্গে কোনওভাবেই জড়িত নয়। এই তথ্যগুলো খেলার মাঠে প্রভাব ফেলেনি। ফেলেও না।
কিন্তু তথ্য হিসেবে এগুলো মোটেও ফেলে দেওয়ার নয়। নেহতাই কাকতালীয়। সেগুলো কিন্তু রীতিমতো ভাবানোরও বটে। 
রবিবার সানরাইজার্স হায়দরাবাদকে চেন্নাই হারানোর পরে এই তথ্যগুলো উঠে আসছে। কোথায় যেন ধোনির সাত নম্বর জার্সির সঙ্গে মিলেজুলে যাচ্ছে চেন্নাই সুপার কিংস সংক্রান্ত তথ্যগুলো। 
সবাই জানেন, ধোনি সাত নম্বর জার্সি পরেই খেলেন। তাঁর জন্মদিন ৭ জুলাই। সেই কারণে মাহির পিঠে থাকে সাত নম্বর। এ তো সবারই জানা। 

কাপ হাতে ধোনি। সঙ্গে জিভা ও সাক্ষী। ছবি— চেন্নাই সুপার কিংসের ফেসবুক পেজ থেকে 
আইপিএল-এর একাদশ সংস্করণ নিয়ে ধোনির চেন্নাই সাত বার ফাইনালে পৌঁছেছে। সাত বারের ফাইনালিস্টরা চ্যাম্পিয়ন হয়েছে তিন-তিনবার। ২০১০ এবং ২০১১— এই দুই বছর পর পর চ্যাম্পিয়ন হয়েছিল চেন্নাই। ২০১১-এর সাত বছর বাদে আবারও চ্যাম্পিয়ন হল সিএসকে। ২০১২ এবং ২০১৩— এই দু’ বার চেন্নাই সুপার কিংস ফাইনালে উঠেও রানার্স হয়। ২০১৫ সালে শেষ বার ফাইনালে পৌঁছেছিল সিএসকে। তার পর দু’ বছরের জন্য নির্বাসিত হয় ধোনির দল। এবার নির্বাসন কাটিয়ে ফিরেই চ্যাম্পিয়ন তারা। 
ধোনির সাত নম্বর জার্সি, সাত বারের ফাইনালিস্ট, সাত বছর পরে চ্যাম্পিয়ন হওয়া— কোথায় যেন মিলে যাচ্ছে।